text: ১০ তলা থেকে লাফিয়ে পড়ে স্কুলছাত্রীর আত্মহত্যা! – Sonali Barta
  রাজধানীর গুলশানে সানা রেজওয়ান নামের ৬ষ্ঠ শ্রেণির এক ছাত্রীর লাশ উদ্ধার করেছে পুলিশ। বাবা-মায়ের সঙ্গে অভিমানের জেরে ১০ তলার বারান্দা থেকে লাফিয়ে পড়ে সানা আত্মহত্যা করেছে বলে ধারণা পুলিশের।
  শনিবার ভোরে গুলশান-২-এর ৪১ নম্বর রোডের একটি বাড়ির সামনে থেকে সানার লাশ উদ্ধার করে পুলিশ।
  পরিবারের বরাত দিয়ে গুলশান থানার উপপরিদর্শক (এসআই) শিল্পী আক্তার বলেন, বাবা-মায়ের সঙ্গে অভিমান করে রাত আড়াইটার দিকে ১০ তলা থেকে লাফিয়ে পড়ে সানা আত্মহত্যা করেছে বলে আমরা জেনেছি। ভোর সাড়ে চারটার দিকে লাশটি উদ্ধার করা হয়। সে আত্মহত্যা করেছে, নাকি অন্য কোনো কারণে তার মৃত্যু হয়েছে, সেটি তদন্ত করা হচ্ছে। ময়নাতদন্তের জন্য তার লাশ ঢাকা মেডিকেল কলেজ হাসপাতালের মর্গে পাঠানো হয়েছে।
  জানা যায়, নিহত ছাত্রী উত্তরার একটি স্কুলের ষষ্ঠ শ্রেণির শিক্ষার্থী ছিল। তার বাবার নাম রেজওয়ান সেলিম। তিনি একজন গার্মেন্টস ব্যবসায়ী।